Հաֆտոր Բյորնսոն

Հաֆտոր Յուլիուս Բյորնսոն (, ), իսլանդացի բռնցքամարտիկ, դերասան, նախկին բասկետբոլիստ, նախկին պրոֆեսիոնալ ծանր աթլետ (ստրոնգմեն)։ Դերասանական կարիերայում առավելապես հայտնի է «HBO»-ի «Գահերի խաղ» հեռուստասերիալում (Ջորջ Մարտինի «Սառույցի և կրակի երգ» վիպաշարի էկրանավորմամբ) Սըր Գրեգոր Քլեգեյնին մարմնավորելով։

Կարիերա

Բասկետբոլ 
Մարզական կարիերայի նորամուտը Բյորնսոնը կատարել է բասկետբոլ թիմային սպորտաձևում (խաղալով կենտրոնականի դիրքում)։ Ունենալով 206 սմ հասակ, 2004 թվականին Բյորնսոնն սկսեց հանդես գալ Իսլանդիայի I դիվիզիայի «Բրեյդաբլիկ» բասկետբոլային թիմում։ 2005 թվականին նոր պայմանագիր կնքեց նույն դիվիզիայում հանդես եկող «Սելֆոս» ակումբի հետ։ 10 հանդիպում խաղալուց հետո պարզ է դառնում, որ նրա մոտ առկա է սրունքաթաթային հոդի վնասվածք, որը ենթակա էր անհապաղ վիրահատման։ Ապաքինվելուց հետո Բյորնսոնը տեղափոխվեց Իսլանդիայի «Ուրվալսդեյլդ» լիգայի առաջատար «ՔՌ» ակումբ (2006): Սրունքաթաթային հոդի երկրորդ վնասվածքի պատճառով, Բյորնսոնը բաց թողեց 2006-07 մրցաշրջանի մեծ մասը։

2007-08 մրցաշրջանում Բյորնսոնը վերադարձավ «Սելֆոս» ակումբ։ կանոնավոր խաղաշրջանում Բյորնսոնի միջին ցուցանիշներն էին 6,7 միավոր՝ 63,8 % նետման արդյունավետությամբ։ Տվյալ մրցաշրջանում թիմն սկսեց հանդես գալ «Ուրվալսդեյլդ» լիգայում։ Այնուամենայնիվ, սրունքաթաթի հոդի հետ ունեցած խնդիրների պատճառով, ընդամենը 20 տարեկանում Հաֆտոր Բյորնսոնը ստիպված եղավ հրաժեշտ տալ բասկետբոլային կարիերային։

Որպես բասկետբոլիստ, 2006 թվականին հանդես է եկել նաև Իսլանդիայի Մ-18 տարեկանների երիտասարդական հավաքականում։

Ստրոնգմեն 
2008 թվականին Բյորնսոնը ծանոթացավ իսլանդացի ստրոնգմեն Մագնուս Վեր Մագնուսսոնի հետ, վերջինիս պատկանող «Յակաբոլ» մարզասրահում։ Տպավորված լինելով Բյորնսոնի ֆիզիկական կազմվածքով, Մագնուսը առաջարկեց նրան ուժեր փորձել որպես ստրոնգմեն։ 2010 թվականի ընթացքում Բյորնսոնը հաղթանակ տարավ երկրում անցկացվող մի շարք ստրոնգմենային մրցույթներում, ինչպիսիք էին՝ «Իսլանդիայի ուժեղագույն մարդը», «Իսլանդիայի ուժեղագույն վիկինգը», «Վեսթֆյորդսի վիկինգը», ինչպես նաև ելույթներ ունենալով «ՕՔ Բադուր» առաջնության վեց իրադարձություններից հինգում։

2010 թվականի նոյեմբերին, «Յոն Պալ Սիգմարսոն կլասիկի» անդրանիկ առաջնությունում Բյորնսոնը գրավեց երկրորդ տեղը՝ զիջելով Բրայան Շոյին։ Մեկ տարի անց, 2011 թվականին, Բյորնսոնը հաղթանական տարավ «Ուժեղագույն մարդը Իսլանդիայում» և «Իսլանդիայի ուժեղագույն մարդը» մրցույթներում։ Նույն տարի,  Լեհաստանում անցկացվող «Giants Live» մրցույթում Բյորնսոնը գլխավորեց լավագույն քառյակը։

2015 թվականի հունվարի 31-ին, Նորվեգիայում անցակցվող «Աշխարհի ուժեղագույն վիկինգ» մրցույթի ժամանակ, Բյորնսոնը գերազանցեց միջնադարյան սկանդինավցի Օրմ Ստորոլֆսոնի սահմանած 1000-ամյա ռեկորդը՝ կարողանալով հինգ քայլ քարշ տալ 10 մետրանոց և 650 կիլոգրամանոց գերանը։

Աշխարհի ուժեղագույն մարդ 

2011 թվականին Հաֆտոր Բյորնսոնը հրավեր ստացավ մասնակցելու «Աշխարհի ուժեղագույն մարդ» մրցույթին։ Մրցույթում գրավեց վեցերորդ հորիզոնականը։ Հետագա տարիների մասնակցության ժամանակ, Բյորնսոնը գրավեց երրորդ տեղը 2012, 2013 և 2015 թվականներին, իսկ 2014-ին և 2016-ին՝ երկրորդը տեղը, համապատասխանաբար զիջելով լիտվացի Ժիդրունաս Սավիցկասին և ամերիկացի Բրայան Շոյին։

Icelandic Mountain Vodka 
Սկսած 2016 թվականից, Բյորնսոնը հանդիսանում է «Icelandic Mountain Vodka» օղու ապրանքանիշի պաշտոնական խոսնակը և համասեփականատերը

Դերասանական կարիերա 
2013 թվականի օգոստոսին Բյորնսոնը հրավիրվեց նկարահանվելու «HBO»-ի «Գահերի խաղ» ռեյտինգային հեռուստասերիալում (Ջորջ Մարտինի «Սառույցի և կրակի երգ» վիպաշարի էկրանավորմամբ), որի չորրորդ եթերաշրջանից սկսեց մարմնավորել Սըր Գրեգոր Քլեգեյնին։ Սա Բյորնսոնի դեբյուտային դերն էր։ Քլեգեյնի կերպարը նախկինում մարմնավորել էին Քոնան Սթիվենսը (1-ին եթերաշրջանում) և Իեն Ուայթը (2-րդ եթերաշրջանում)։ Բյորնսոնը շարունակեց մարմնավորել Քլեգեյնին հեռուստասերիալի հետագա եթերաշրջաններում։ 2017 թվականին Բյորնսոնը նկարահանվեց «Քիքբռնցամարտիկը։ փոխհատուցում» (դերերում՝ Ալեն Մուսի, Ժան-Կլոդ Վան Դամ, Քրիստոֆեր Լամբեր) մարտաֆիլմում

Անձնական ռեկորդներ 

Կքանստոում՝ 380 կգ
Պառկած վիճակում երկաթաձողի բարձրացում՝ 230 կգ
Անվադողի դեդլիֆթ (մեռյալ քաշի բարձրացում)՝ 450 կգ 
Դեդլիֆթ՝ 460 կգ 
Գերանի բարձրացում՝ 206,5 կգ
Գերանի տեղաշարժում՝ [5 քայլ] 650 կգ
Տակառի տեղափոխում՝ 7,15 մ (աշխարհի ռեկորդ)
Մարզական քաշերի բարձրացում
Դեդլիֆթ՝ 450 կգ
Գերանի բարձրացում՝ 206,5 կգ 
Կքանստոում՝ 300 կգ
Պառկած վիճակում երկաթաձողի բարձրացում՝ 220 կգ

Ֆիլմագրություն

Ֆիլմեր

Հեռուստատեսություն

Ծանոթագրություններ

Արտաքին հղումներ 
 Պաշտոնական կայք
 Էջը IMDb կայքում
 Էջը Eurobasket.com կայքում

Իսլանդացի բասկետբոլիստներ
Իսլանդացի դերասաններ
Իսլանդացի ծանրամարտիկներ
Ռեյկյավիկ քաղաքում ծնվածներ